Polisietender: ‘Ondersoek ander hoës ook’Khomotso Phahlane (Foto: eNCA/ Lenyaro Sello) Action Society het die inhegtenisneming van ŉ aantal polisiehoës, onder wie die voormalige waarnemende nasionale polisiekommissaris, Johannes Kgomotso Phahlane, verwelkom. Die drukgroep sê die jongste inhegtenisnemings moet nou die weg baan vir verdere ondersoeke na beweerde misdadige bedrywighede. Phahlane, lt.kol. Godfrey Mahwayi, genl.maj. Maanda Obert Nemutandzhela, genl.maj. Mankosana Agnes Makhele en sakemanne Inbanathan Kistiah en Aventra Naidoo is Maandag in hegtenis geneem vir hul beweerde betrokkenheid by twee polisietenders wat in 2016 oopgestel is. Die tenders beloop ŉ algehele bedrag van meer as R54 miljoen. Die verdagtes het Woensdag in die hof verskyn en is op borgtog van tussen R5 000 en R50 000 vrygelaat. “Hierdie verkrygingsooreenkoms het die vorige nasionale kommissaris, lt.genl. Khehla Sitole, sy werk gekos. Ek glo dat hy binnekort ook in hegtenis geneem moet word [vir sy beweerde betrokkenheid],” sê Ian Cameron, direkteur van gemeenskapsveiligheid by Action Society. “Hiermee saam moet ŉ ondersoek na die huidige minister van vervoer, Fikile Mbalula, van stapel gestuur word. Mbalula is nie net destyds deur Sitole genoem as ŉ betrokkene by die tenders nie, maar was ook in daardie jare die polisieminister.” Action Society sê al vir ŉ geruime tyd dat die polisiediens “skoongemaak” moet word. “Die skandaal is weereens ŉ bewys waarom misdaadintelligensie in die land tekortskiet; dit is omdat diegene wat in beheer is, die eintlike misdadigers is.” Cameron sê hy hoop dat die strafregtelike klagte teen die verdagtes die eerste stap sal wees om van diegene in die polisiemag ontslae te raak wat dit probeer gebruik as ŉ “eindelose bron van buitensporige inkomste in plaas daarvan om die veiligheid van Suid-Afrikaners te verseker”. Phahlane en sy medebeskuldigdes se saak sal op 7 Desember weer in die gespesialiseerde handelsmisdaadhof in Pretoria voortgesit word.